หุ้นยุโรปปิดบวก ขณะตลาดจับตา “เยลเลน” กล่าวสุนทรพจน์
ตลาดหุ้นยุโรปปิดบวกเมื่อคืนนี้ (27 พ.ค.) ขณะที่นักลงทุนระมัดระวังการซื้อขายพร้อมกับจับตานางเจเน็ต เยลเลน ประธานธนาคารกลางสหรัฐ (เฟด) ซึ่งจะกล่าวสุนทรพจน์ที่มหาวิทยาลัยฮาวาร์ด เพื่อจับสัญญาณว่านางเยลเลนจะส่งสัญญาณเรื่องการปรับขึ้นอัตราดอกเบี้ยหรือไม่
28 พ.ค. 2559

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้น 0.2% ปิด (27 พ.ค.) ที่ 349.64 จุด และตลอดทั้งสัปดาห์ ดัชนี Stoxx Europe 600 ปรับตัวขึ้นราว 3.4%, ดัชนี CAC-40 ตลาดหุ้นฝรั่งเศสปิดที่ 4,514.74 จุด เพิ่มขึ้น 2.10 จุด, +0.05%, ดัชนี DAX ตลาดหุ้นเยอรมันปิดที่ 10,286.31 จุด เพิ่มขึ้น 13.60 จุด หรือ +0.13% และดัชนี FTSE 100 ตลาดหุ้นลอนดอนปิดที่ 6,270.79 จุด เพิ่มขึ้น 5.14 จุด หรือ +0.08%
นักลงทุนระมัดระวังการซื้อขายก่อนที่นางเยลเลนจะกล่าวสุนทรพจน์ในพิธีรับมอบรางวัล Radcliffe Award จากสถาบันแรดคลิฟสำหรับการศึกษาขั้นก้าวหน้า มหาวิทยาลัยฮาร์วาร์ด โดยตลาดหุ้นยุโรปปิดทำการไปก่อนที่ประธานเฟดจะเริ่มกล่าวสุนทรพจน์ในวาระดังกล่าว
นักวิเคราะห์ของเครดิต สวิสระบุในรายงานว่า ข้อมูลทางเศรษฐกิจสอดคล้องกับการปรับขึ้นอัตราดอกเบี้ยในเดือนมิ.ย. แต่เนื่องจากอังกฤษจะมีการจัดทำประชามติเกี่ยวกับการถอนตัวออกจากสหภาพยุโรป (Brexit) ในเดือนมิ.ย.เช่นกัน ก็คาดว่าเฟดจะชะลอการปรับขึ้นอัตราดอกเบี้ยเป็นเดือนก.ค. เพื่อหลีกเลี่ยงความเสี่ยงจากการทำประชามติดังกล่าว
ทั้งนี้ เฟดจะทำการประชุมกำหนดนโยบายการเงินในวันที่ 14-15 มิ.ย. ก่อนที่อังกฤษจะมีการจัดทำประชามติในวันที่ 23 มิ.ย. ส่วนการประชุมกำหนดนโยบายการเงินของเฟดในเดือนก.ค.จะมีขึ้นในวันที่ 26-27 ก.ค.
หุ้นกลุ่มธนาคารดีดตัวขึ้น นำโดยหุ้นคอมเมิร์ซ แบงก์ พุ่งขึ้น 3.6% และหุ้นดอยช์แบงก์ทะยานขึ้น 3.4% ขณะที่หุ้นกลุ่มรถยนต์ปรับตัวขึ้นเช่นกัน โดยหุ้นเดมเลอร์พุ่งขึ้น 3.3% และหุ้นบีเอ็มดับเบิลยูปรับตัวขึ้น 2.3% ส่วนหุ้นอาดิดาส ปรับตัวลง 0.3% หลังจากมีรายงานว่าอาดิดาสได้ตัดขายธุรกิจ Mitchell &amp; Ness ซึ่งเป็นบริษัทผลิตอุปกรณ์กีฬาในสหรัฐ